
На основу члана 138. став 1. Устава Републике Србије („Службени гласник РС“, бр. 98/2006) и чланова 1. став 1. и 31. став 1. и 2. Закона о Заштитнику грађана („Службени гласник РС“, бр. 79/2005 и 54/2007), у поступку контроле законитости и правилности рада Министарства финансија, Управе царина, Царинарнице Шабац, Филијале Краљево, покренутом по притужби …, са седиштем у Београду, ул. …, Заштитник грађана
У Т В Р Ђ У Ј Е

Царинарница Шабац учинила је пропуст у раду због тога што није одлучила о захтеву  … из Београда од 07. 10. 2015. године у законом прописаној форми управног акта, чиме је повредила Уставом гарантовано право подносиоца притужбе на једнаку заштиту права и правно средство.
На основу утврђеног пропуста у раду, Заштитник грађана упућује следеће
П Р Е П О Р У К Е

(I) Царинарница Шабац ће без одлагања одговарајућим управним актом (решењем или закључком) одлучити о захтеву … из Београда од 07. 10. 2015. године, а подносиоца притужбе ће поучити о правном средству које му стоји на располагању за евентуално побијање поменуте одлуке.

(II) Царинарница Шабац ће у будућем раду поднеске грађана квалификовати према њиховој садржини, а када утврди да се поднеском тражи признавање одређеног права или умањење обавеза, такав поднесак ће третирати као захтев и о њему, применом мера и активности из своје надлежности, одлучити у законом прописаној форми.
Р а з л о з и:

Заштитнику грађана притужбом се обратило … из Београда, изражавајући незадовољство због тога што Царинарница Шабац у законском року и у законом прописаној форми није одлучила о захтеву тог привредног друштва од 07. 10. 2015. године за повраћај средстава која су принудним наплаћена ради намирења царинског дуга. Подносилац притужбе је поднео захтев 07. 10. 2015. године због тога што је сматрао да Управа царина није спровела поступак принудне наплате у складу са важећим прописима.
Актом 67-3069/15 од 23. 12. 2015. године Заштитник грађана је покренуо поступак контроле рада Царинарнице Шабац, имајући у виду да је притужилац документовао да је поднео захтев којим је тражио да му се изврши повраћај принудно наплаћених средстава, а да орган управе свој став о основаности захтева није изразио у законом прописаној форми. Заштитник грађана је стога оценио да наводи притужбе пружају довољан основ за покретање поступка контроле, у смислу члана 25. став 5. Закона о Заштитнику грађана
, па је од Царинарнице Шабац затражио изјашњење о основаности притужбе.

Царинарница Шабац у остављеном року није доставила изјашњење, па је Заштитник грађана био принуђен да ургира дописом 67-3069/15 од 27. 01. 2016. године. По пријему ургенције, Царинарница Шабац је доставила изјашњење актом 04/2 бр. Д-5746/9 од 01. 02. 2016. године, којим је оспорила основаност притужбе, дајући информације о поступању по притужиочевим поднесцима од 09. 03. 2015. и 17. 04. 2015. године, који нису били предмет овог поступка контроле. Царинарница Шабац је такође указала на ток и исход поступка принудне наплате који је претходио подношењу захтева, те потврдила пријем захтева за повраћај од 07. 10. 2015. године, указујући да је заведен под бројем Д-5746/3, а потом прослеђен Сектору за финансијске, инвестиционе и правне послове Управе царина, ради састављања изјашњења Заштитнику грађана. Према наводима Царинарнице Шабац, Сектор за финансијске, инвестиционе и правне послове Управе царина је својим актом бр. 148-18-433-01-2123/7/2015 од 18. 01. 2016. године наложио Царинарници Шабац да састави изјашњење Заштитнику грађана.    
С обзиром да царински орган није одговорио на питања поводом којих је Заштитник грађана покренуо поступак контроле, дописом 67-3069/15 од 19. 12. 2016. године од њега је затражено додатно изјашњење, како би дао јасну и одређену информацију о томе да ли је о притужиочевом захтеву од 07. 10. 2015. године одлучио, уз достављање копије одлуке (уколико је о захтеву одлучио), односно изјашњења о разлозима неодлучивања (уколико о захтеву није одлучио). Царинарници Шабац је такође предочено да се Заштитник грађана у поступцима контроле, по правилу, прво обраћа организационој јединици органа управе на чији рад се притужба односи. Наглашено је да је за поступак контроле од суштинског значаја достављање изјашњења о свим чињеничним и правним наводима притужбе, при чему Заштитник грађана не улази у питања унутрашње организације и међусобне расподеле послова између централа и филијала органа чији рад контролише.    

На жалост, Царинарница Шабац у остављеном року није доставила додатно изјашњење, па је Заштитник грађана био приморан да други пут ургира, дописом 67-3069/15 од 18. 03. 2016. године. По пријему ургенције, Царинарница Шабац је доставила додатно изјашњење актом 04/1 бр. Д-5746/15-15 од 24. 03. 2016. године, позивајући се на обавештење које је Сектор за финансијске, инвестиционе и правне послове Управе царина упутио притужиоцу, актом бр. 148-19-433-01-2101/7/2014 од 23. 10. 2015. године. Увидом у садржину поменутог акта, Заштитник грађана је констатовао да Управа царина излаже разлоге због којих сматра да је поступак принудне наплате царинског дуга био законито спроведен, и обавештава притужиоца да је његов „захтев за враћање наплаћеног царинског дуга неоснован“. 
Ради потпунијег утврђивања чињеница које су од значаја за заузимање става о основаности притужбе, Заштитник грађана је дописом 67-3069/15 од 28. 04. 2016. године од Царинарнице Шабац затражио још једно додатно изјашњење, како би прибавио информацију о разлозима због којих о притужиочевом захтеву није одлучено у форми управног акта.
Царинарница Шабац у остављеном року није доставила додатно изјашњење, због чега је Заштитник грађана био принуђен да трећи пут ургира, дописом 67-3069/15 од 28. 04. 2016. године. На жалост, Царинарница Шабац није доставила додатно изјашњење ни у накнадном року након пријема ургенције, после истека накнадног рока, као ни до тренутка упућивања ових препорука, чиме је повредила законом прописану обавезу сарадње органа државне управе са Заштитником грађана
.   

* * *

Чланом 3. став 1. Устава Републике Србије
 владавина права одређена је као неотуђива претпоставка Устава, која почива на неотуђивим људским правима. Чланом 36. Устава зајемчена је једнака заштита права пред судовима и другим државним органима, имаоцима јавних овлашћења и органима аутономне покрајине и јединица локалне самоуправе (став 1.), при чему је прописано да свако има право на жалбу или друго правно средство против одлуке којом се одлучује о његовом праву, обавези или на закону заснованом интересу (став 2.)

Чланом 7. Закона о државној управи
 прописано је да су органи државне управе самостални у вршењу својих послова, и раде у оквиру и на основу Устава, закона, других прописа и општих аката. Чланом 10 став 1. Закона о државној управи прописано је да су, кад решавају у управном поступку и предузимају управне радње, органи државне управе дужни да користе она средства која су за странку најповољнија ако се и њима постижу сврха и циљ закона. Чланом 17. став 1. Закона о државној управи прописано је да органи државне управе решавају у управним стварима и доносе управне акте.

Чланом 11. Царинског закона
 прописано је да лице које од царинског органа захтева доношење одлуке која се односи на примену царинских прописа мора изнети све чињенице и околности и поднети исправе и друге доказе значајне за доношење одлуке. Првостепену одлуку у управном поступку доноси царинарница, осим ако овим законом није другачије прописано. Одлука се доноси и саопштава подносиоцу захтева без одлагања и у складу са одредбама закона који уређују општи управни поступак. Одлука коју доноси царински орган у писменој форми, било да је том одлуком одбијен захтев или да је неповољна по лице на које се односи, мора да садржи разлоге на основу којих је донета и право на жалбу из члана 12. овог закона. Ако царински орган прихвати захтев у потпуности, одобрење захтева може дати на захтеву. На поступак пред царинским органом примењују се одредбе закона који уређује општи управни поступак, осим ако није другачије предвиђено овим законом. 

Чланом 115. став 2. Закона о општем управном поступку
 (ЗУП) прописано је да ће орган, уколико поводом стављеног захтева странке нађе да нема услова за покретање поступка, донети закључак о одбацивању захтева странке, при чему је против тог закључка дозвољена посебна жалба. Чланом 208. став 1. ЗУП-а прописано је да кад се поступак покреће поводом захтева странке, односно по службеној дужности ако је то у интересу странке, а пре доношења решења није потребно спроводити посебан испитни поступак, нити постоје други разлози због којих се не може донети решење без одлагања (решавање претходног питања и др.), орган је дужан да донесе решење и достави га странци што пре, а најдоцније у року од једног месеца од дана предаје уредног захтева, односно од дана покретања поступка по службеној дужности, ако посебним законом није одређен краћи рок. У осталим случајевима, кад се поступак покреће поводом захтева странке, односно по службеној дужности, ако је то у интересу странке, орган је дужан да донесе решење и достави га странци најдоцније у року од два месеца, ако посебним законом није одређен краћи рок.
* * *

Након спроведеног поступка контроле, Заштитник грађана је утврдио да Царинарница Шабац није у законом прописаној форми одлучила о захтеву …  из Београда од 07. 10. 2015. године, чиме је повредила Уставом гарантовано право подносиоца притужбе на једнаку заштиту права и правно средство.

Заштитник грађана не може прихватити ставове које је царински орган износио током поступка контроле, као и у непосредној комуникацији коју је остварио са притужиоцем, налазећи да се односе на образлагање разлога због којих, према мишљењу царинског органа, нису испуњени услови за усвајање захтева за повраћај принудно наплаћених средстава.

Уколико Царинарница Шабац сматра да притужилац не може бити странка у поступку (чланови 40. – 42. ЗУП-а), да није активно легитимисан да захтева да се поступак за повраћај покрене (члан 39. ЗУП-а), да није реч о управној ствари (члан 1. ЗУП-а), или да царински орган није надлежан да о захтеву одлучи (члан 24. ЗУП-а), стоји му на располагању могућност да такав захтев одбаци закључком, а притужиоца поучи о могућности да закључак побија жалбом (члан 115. став 2. ЗУП-а; члан 12. Царинског закона). 

Уколико Царинарница Шабац пак сматра да притужиочев захтев не налази утемељење у важећим материјалним прописима, стоји јој на располагању могућност да га одбије решењем, а притужиоца поучи о могућности да решење побија жалбом (члан 213. став 1. ЗУП-а; члан 12. Царинског закона).

Једини начин на који Царинарница Шабац не сме да поступи јесте да се стави у улогу прве и последње инстанце која захтев разматра, ускраћујући притужиоцу уставно и законско право да још један државни орган у поступку по жалби преиспита став органа управе, којим му је оспорено оно што је захтевом тражио. Из садржине изјашњења и додатног изјашњења царинског органа закључује се да је Управа царина de facto одбила притужиочев захтев, својим актом сачињеним у форми обавештења бр. 148-19-433-01-2101/7/2014 од 23. 10. 2015. године, при чему је врло јасно и одређено указала како сматра да притужилац не испуњава услове да му се захтев усвоји, а повраћај принудно наплаћених средстава изврши. Пропуст Управе царина састоји се у томе што свој став није уобличила у законом прописаној форми, већ се према притужиочевом захтеву односила пасивно, чак и након покретања поступка контроле од стране Заштитника грађана, када је имала могућност да пропуст отклони доношењем одговарајућег управног акта. 
Позитивни прописи и начела добре управе захтевају од органа који врше јавна овлашћења да поступају по захтевима грађана - да их у складу са законом одбаце, или да их усвоје или одбију, и то у најкраћем могућем року. Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Стандард добре управе, такође, не дозвољава органима управе да се ставе у улогу искључивог арбитра о правима и обавезама грађана, нити да им ускрате могућност преиспитивања одлука у жалбеном поступку и/или управном спору.

Имајући у виду да Заштитник грађана, на основу примљених притужби грађана, има сазнања да Царинарница Шабац није усамљена у таквом поступању, које карактерише то што се по слободној оцени и у неодговарајућој форми утврђује да у одређеној правној ствари нема места покретању управног поступка и доношењу управног акта, чиме се фактички доноси негативна одлука о захтеву странке, Заштитник грађана сматра целисходним да укаже и на следеће:

Уставни суд у образложењу своје одлуке Уж. бр. 1182/2009 од 24. 11. 2011. године
, донете у поступку по уставној жалби, констатује да се „постојање на закону заснованог интереса оцењује полазећи од материјалноправног прописа, а да је додатни услов за тужилачку легитимацију
 субјективна оцена лица које подноси тужбу да му је повређено неко право или правни интерес. Из тога следи да је задатак надлежног суда (у овом случају – органа управе – примедба Заштитника грађана) да оцени да ли је таква повреда заиста учињена, а да се тужба
 може одбацити због недостатка активне легитимације само у случају да је на први поглед јасно да се управним актом или његовим недоношењем не дира у право тужиоца
 или у његов на закону засновани интерес …“ 

У одлуци Европског суда за људска права у предмету „Величковић против Србије“, по представци 36158/10
, Суд подсећа да „члан 6. Закона о управним споровима прописује да се управни спор може покренути само против "управног акта", који је акт/одлука донета од стране државног органа при одређивању права и обавеза појединца у вези са управном ствари. Иако би, у начелу, управни акт требало донети као формално решење, изгледа да би се на сваки "акт" који је "одлучујућег карактера" и кога доноси управни орган, пошто постане правоснажан, могло жалити путем управног спора (видети став 27. и 34. у тексту). Исто тако, постоји судска пракса у смислу да се обавештење, као што је оно послато подноситељки представке у конкретном случају, може сматрати управним актом у зависности од тога да ли представља одлуку која утиче на права или обавезе (видети став 32. и 33. у тексту).“

Став 32. поменуте одлуке Европског суда за људска права упућује на нашу ранију судску праксу, тј. на одлуку Врховног суда Србије, Увп. 202/77 од 16. 11. 1978. године, којом је изражен став да се „обавештење, без обзира на његову формалну недовољност, сматра "управним актом" у контексту остваривања судске заштите ако представља одлуку која утиче на права и обавезе странке“.

Цитирана пракса домаћег и међународног суда указује да притужиоцу стоји на располагању могућност да другостепеном органу поднесе жалбу због ћутања администрације када првостепени орган, као што се у овом случају десило, остане пасиван поводом примљеног захтева. Међутим, Заштитник грађана сматра нужним да Царинарница Шабац, с обзиром на протек времена од пријема захтева, своје поступање без одлагања уведе у оквире управног поступка, и истовремено избегне активирање механизама који за циљ имају заштиту од ћутања администрације.  
Имајући у виду утврђене пропусте, Заштитник грађана, на основу члана 31. став 2. Закона о Заштитнику грађана, упућује Царинарници Шабац препоруку да без одлагања, решењем или закључком, одлучи о захтеву … од 07. 10. 2015. године, а подносиоца притужбе поучи о правном средству које му стоји на располагању за евентуално побијање поменуте одлуке.
Такође је потребно да Царинарница Шабац у будућем раду поднеске грађана квалификује према њиховој садржини, а када утврди да се поднеском тражи признавање одређеног права или умањење обавеза, да такав поднесак третира као захтев и да о њему одлучи у законом прописаној форми. Не може се прихватити пракса органа управе да кроз привид остваривања комуникације са грађанима одлучује о њиховим захтевима у форми обавештења. Такво поступање не само да доводи до повреде Уставом гарантованог права на једнаку заштиту права и правно средство, већ изазива праву несигурност и узрокује активирање механизама који за циљ имају заштиту од ћутања администрације.  
Оно што пропуст Царинарнице Шабац чини драстичнијим је околност да је у поступку контроле делимично остварена законом прописана сарадња са Заштитником грађана, будући да се Царинарница Шабац ни након треће ургенције није изричито изјаснила о разлозима због којих о притужиочевом захтеву није одлучила у законом прописаној форми. Заштитник грађана сматра да чињенице које је у поступку контроле до сада утврдио пружају поуздан основ за закључак о незаконитом и неправилном раду царинског органа, на основу чега је упутио ове препоруке.
Царинарница Шабац ће о поступању по препорукама обавестити Заштитника грађана, у року од 60 дана од дана њиховог пријема, уз достављање документације на основу које се са сигурношћу може утврдити да је по препорукама поступљено. 
	ЗАМЕНИК ЗАШТИТНИКА ГРАЂАНА

	

	Роберт Сепи


Доставити:

· Царинарници Шабац,

· копију притужиоцу.

� „Изузетно, Заштитник грађана може покренути поступак и пре него што су исцрпљена сва правна средства, ако би подносиоцу притужбе била нанета ненадокнадива штета или ако се притужба односи на повреду принципа добре управе, посебно некоректан однос органа управе према подносиоцу притужбе, неблаговремен рад или друга кршења правила етичког понашања запослених у органима управе“ – члан 25. став 5. Закона о Заштитнику грађана.


� „Органи државне управе имају обавезу да сарађују са Заштитником грађана и да му омогуће приступ просторијама и ставе на располагање све податке којима располажу, а који су од значаја за поступак који води, односно за остварење циља његовог превентивног деловања, без обзира на степен њихове тајности, осим када је то у супротности са законом“ – члан 21. став 1. Закона о Заштитнику грађана.


� „Службени гласник РС“, број 98/2006.


� „Службени гласник РС“, бр. 79/2005, 101/2007, 95/2010 и 99/2014.


� „Службени гласник РС“, бр. 18/2010, 111/2012 и 29/2015.


� „Службени лист СРЈ“, бр. 33/1997 и 31/2001; „Службени гласник РС“, бр. 30/2010.


� Одлука је објављена у „Службеном гласнику РС“, бр. 100/2011.


� У овом случају – страначку легитимацију. Одлука Уставног суда Уж. бр. 1182/2009 од 24. 11. 2011. године тиче се управне области у којој је искључена могућност подношења жалбе, већ се против првостепеног решења непосредно покреће управни спор. Правни резони које је Уставни суд изнео, међутим, у потпуности се могу применити и на притужиочев случај.


� У овом случају – захтев. 


� У овом случају – подносиоца захтева.


� Одлука је објављена у „Службеном гласнику РС“, бр. 114/2013.

